khistorydata/jeongjo-sjw-relations huggingface dataset:
정조 15년
辛亥八月初三日未時上御重熙堂左承旨入侍時行左承旨李祖承假注書趙台榮記事官洪樂游徐有聞以次進伏訖上命書傳敎曰近以雨暘關心分遣問野之行於畿沿諸邑其所領略而料量者庶不至太相反朝家之不遑暇逸尙如此則身爲守土之臣者宜各陸行水行躬審田疇而一二守令外未聞有勤勵者若非以家爲官則都是高臥政軒者如許守令先欲另施決杖之典俾知撻市之恥而往來之際徒貽瘝曠之弊故昨今又送史官更考勤慢而王畿咫尺之地守宰之所便若此況外邑乎且況今年農形一道之內沿野異一邑之內面里異一面一里之內水田旱田與此疆爾界各各判異俵災之難不問可知以近日守宰之只事肥己不恤民隱者其何以盡心遍察乎爲先令廟堂將此傳敎嚴飭京畿關東海西三南道伯處道內不勤看坪致使災實混淆之守令各別留意摘發狀聞論勘如是下敎之後若入於繡衣按廉之行而道伯不卽狀聞則道伯難免其責今年繡衣亦欲令潛往潛來以防追蹤行止之弊竝以此意各卽知悉近因赦令之太曠蕩墨倅之倖逭當律者不無依舊無頉渠輩自此看作不足畏是何異於罔民乎今日此敎欲自今日分昧爽前後也大抵物理極必反喣嚅之政豈可每以爲式乎與其發覺於繡行莫若道伯之隨卽論勘豈不爲省弊之一助乎竝以此意嚴飭東西南北方伯又命書傳敎曰右承旨許遞前望單子入之待下批牌招察任命退承史以次退出
정조 15년
行都承旨柳戇式暇行左承旨李祖承坐右承旨柳文養坐直左副承旨洪仁浩坐直右副承旨李翼晉坐同副承旨沈晉賢坐注書李海淸病一員未差假注書沈能迪仕趙台榮仕直事變假注書金履載仕
정조 15년
以左副承旨洪仁浩牌不進罷職傳旨傳于李祖承曰只推更爲牌招
정조 15년
傳于柳文養曰奉審承旨入侍
정조 15년
傳于李祖承曰下直京試官都事入侍
정조 15년
以右副承旨李翼晉罷職傳旨傳于李祖承曰當該則固當該參見則亦參見而以前任抄啓文臣事仕進於內閣則其不在院中可知此傳旨分揀仍卽牌招察任
정조 15년
以吏曹參議沈煥之牌不進罷職傳旨傳于李翼晉曰只推更爲牌招
정조 15년
以吏曹參議沈煥之牌不進罷職傳旨傳于李翼晉曰只推
정조 15년
李祖承啓曰同副承旨沈晉賢自任所上來云卽爲牌招察任何如傳曰允
정조 15년
李翼晉以吏曹言啓曰堤川卽湖西諸邑中水漫最甚處此時守宰不可一刻曠官嚴飭下送如果難强則草記改差後今日政擇差待開門下送事命下矣堤川縣監李良會處更爲嚴飭使之卽速還官則身病沈重萬無起動還任之望云身病旣如此則不可等待其差歇今姑改差何如傳曰此非規避而何偃臥稱病萬萬可駭所當嚴飭下送而雖無渠豈無他倅乎令該府拿問嚴處其代卽爲口傳差出仍令今明間辭朝可也
정조 15년
吏曹口傳政事以尹厚東爲堤川縣監
정조 15년
以崔時淳囚單子傳于李祖承曰分揀放送
정조 15년
以李普源囚單子傳于李祖承曰付過放送
정조 15년
以全羅監司鄭民始狀啓靈光等邑民家漂頹事傳于洪仁浩曰觀此狀辭靈光等邑漂頹之戶如彼夥然極爲矜惻一依日前所下傳敎區別擧行事令廟堂分付
정조 15년
李祖承以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 15년
洪仁浩以司僕寺一二提調意啓曰本寺牽馬陪所重有在事體自別雖或犯科法司不得任意推治必先移文本寺然後捉去乃是舊例而日前漢城府以牽馬陪鄭龍安之與人相鬪罪初不關由於本寺直爲捉去至於決笞之境事未前有極爲駭然該色郞廳令該府拿問處之不能檢飭之堂上推考何如傳曰允式路馬所以廣敬也騎者不過武弁而大臣以下猶讓路而避之牽夫雖微豈可無進來而徑自治罪乎況以扈衛廳事纔有申飭者乎此後各別嚴飭以存體統可也
정조 15년
漢城判尹李敏輔疏曰伏以臣於見職揆分不稱而感激恩數盡力供仕荏苒淹旬亦非始料卽伏見太僕草記允下傳敎極其嚴截臣誠滿心慙悚無以措躬罪大罰輕止於問備罔非異渥攢祝何旣而其間委折不敢不略暴於聖鑑之下臣尤死罪日昨赴衙有朴經漢者年踰七十稱爲文靖公李穡影堂守直而猝被洞少鄭龍安酗酒致辱之變云故果爲發差而推問之前未詳爲誰安知其爲牽馬陪而移文捉來乎及聞自告爲牽馬陪則當如例進來治罪而旋卽退送初無一笞所加當日事狀如斯而已草記辭語何爲乃然耶臣與提調大臣自其未釋褐相知已久不曾待臣如是聞今疾勢陡劇殆不辨戶外事無乃乍聽驟訐者之言不復審察而然歟臣不欲費辭分疏而臣所慨然者欲少懲頑酗之習粗效一日之責不惟左右牽掣莫能措手只此牽馬陪一杖所不下者亦致有嘖言臣之賤品朽質固無足數而廉隅所關不可一刻蹲據也決矣玆敢冒入文字仰瀆崇嚴伏乞聖明俯賜鑑諒特加鐫改仍治臣瀆撓之罪以肅朝綱不勝幸甚答曰省疏具悉旣知事實卿其勿辭行公
정조 15년
辛亥八月初四日卯時上御重熙堂右承旨入侍時右承旨柳文養假注書趙台榮記事官洪樂游徐有聞以次進伏訖上命書傳敎曰事關祀典申飭何如則七十耆臣之初獻官已違格例以此申飭之後又於亞獻以衆所共知之癃病人塡差該曹事極爲未安當該堂上從重推考仍令以分排之該堂塡差事分付此後該房各別察飭又命書傳敎曰傳香承旨馳詣文廟奉審摘奸以來啓聖祠一體看審以來秋到記當於秋展謁後爲之以今夜參班人捧擧案封置待設場許赴事分付命退承史以次退出
정조 15년
辛亥八月初四日辰時上御誠正閣下直京試官都事入侍時行左承旨李祖承假注書趙台榮記事官洪樂游徐有聞全羅道京試官李冕膺慶尙都事金啓洛平安都事金方行以次進伏訖上命冕膺等進前敎曰爾等何日登程而到試邑亦在那間耶冕膺曰臣則今日離發而但雨意尙未快霽勢難趲程故今十七日始可到試所矣啓洛方行曰臣等則再明日當爲發程而延命於營下十七八日間似到試邑矣上曰備局草記及批旨亦有敷示者而近來士習乖戾場屋解弛雜亂之弊誠多駭然其所禁止之道爾等有何方略乎且聞早呈爲弊云限以時刻始許捧券則或有差勝之道否其各悉陳可也冕膺曰定以時限雖有先製者勿許捧納則試券漸積恐不無蹂躪之慮臣意則先以盡意構思緩緩呈券之意申明曉諭然後捧券等事惟有臨時變通之如何耳上曰必欲早呈故文不能成樣其在端本之道先自漢城試嚴立科條雖有實才之見屈先將早呈之券勿令入格則八方庶可聞風而觀感自有差勝之效矣第晩捧之券則試官未及照察或有違式而猶且入格云此豈成說乎大抵文體卽士氣可觀士氣卽國之元氣體格也程式也猶屬餘事若其試作之抄出也必以文體爲首可也近來士習不務讀書只效奇語故文體日益汚下殆同貧者之效富人東貸西補瘡疣百出文不成說寧不可駭乎必須另擇科作俾士子得有觀感之效可也昨年慶科與他有異雖令蕩然而批旨已有下敎者申明曉諭俾儒生預各知悉可也冕膺等曰臣等謹當仰體至意各別奉承矣上曰前一日申時開門則多士必自其日曉頭擧皆負門然則負門一也此弊何以矯救乎冕膺曰負門之弊雖曰如許日中開門則禁雜之道似勝於昏夜矣上曰諸凡擧行皆在試官臨時措處之如何須各悉心試所可也上曰日前傳敎已有京試官下去時水沈頹戶民人等處宣諭之敎須於今行惕念奉行仍以形止卽爲狀聞而邑倅之不善擧行者及民瘼之可合登聞者亦爲探問以書啓復命可也爾等出自經幄不可比倣於尋常掌試之行亦與御史無異知悉此意可也仍敎方行曰西顧之憂最於諸道夙宵憧憧未嘗暫弛比來民事殆同瘡痍之甫起百弊層出至於鎭邊事而極矣必須益加惕念採問民弊逐條登徹可也命退諸臣以次退出
정조 15년
辛亥八月初四日未時上御重熙堂奉審承旨入侍時右承旨柳文養假注書趙台榮記事官洪樂游徐有聞以次進伏訖上曰文廟奉審皆無頉乎文養曰無頉矣上曰捧擧案儒生爲幾人乎文養曰爲一百七十餘人矣上曰同副承旨入侍出榻敎賤臣承命出傳同副承旨沈晉賢進伏敎晉賢曰纔遞外邑上來所經沿路農形何如晉賢曰沿江汚下處雖未水退若其不爲沈墊處可謂大登矣上曰折長補短年事足爲中年乎晉賢曰謂之中年則似大過矣命退承史以次退出
정조 15년
行都承旨柳戇坐行左承旨李祖承坐右承旨柳文養坐左副承旨洪仁浩坐右副承旨李翼晉坐直同副承旨沈晉賢坐直注書李海淸仕一員未差假注書趙台榮仕直事變假注書金履載仕
정조 15년
洪仁浩啓曰備邊司郞廳來言今日賓廳日次而社稷大祭齋戒相値不得來會云矣敢啓傳曰知道
정조 15년
洪仁浩啓曰大司憲洪檢持平朴載淳未肅拜執義洪彦喆掌令崔守忱任長源持平洪克浩呈辭監察茶時之意敢啓傳曰知道
정조 15년
柳文養啓曰秋判記以釋菜參班人捧擧案封置待設場許赴事命下矣昨日奉審時儒生擧案自本館欲爲修整以待故取來封置矣卽見史官之捧來袖擧案則昨日擧案外生進之晩後追到者至於百二十餘人之多固已未安而或有旣入擧案而不爲參班者又或有初不入來而只呈擧案者參班儒生擧案收捧固當審察而昨日之不待儒生齊進徑先修置且於史官收捧致此混淆當該大司成從重推考先捧之擧案與昨夜袖擧案如是相左來頭設場時許赴一節何以爲之敢稟傳曰允凡釋菜參班也有入淸齋一宿之文載在太學成典當以傳香後進去奉審承旨之所捧擧案爲準許多儒生之臨時入去不但大關士習況先捧擧案中諸人亦多不參班云爾則身則不入只呈名帖可以推知亦豈有如許士習乎昨日所捧擧案一竝勿施泮儒之事齋任其敢曰不知乎昨日入泮宮齋任問名停擧呈擧案後不參班諸生亦爲停擧可也
정조 15년
傳于李祖承曰今日肅拜守令當日辭朝
정조 15년
以漢城府民家頹壓別單傳于柳文養曰恤典卽爲題給
정조 15년
以刑曹坐不坐單子傳于李祖承曰參判許遞待開政差出
정조 15년
傳于沈晉賢曰昨日擧案旣勿施而今日夕食堂已過矣坐直承旨馳詣泮宮到記收取以來
정조 15년
李翼晉以司僕寺一二提調意啓曰濟州出來先運年例進上馬八匹三名日進上馬六十匹凶咎駑駘馬二十匹合八十八匹內二匹到中路病留實納馬八十六匹禾毛色別單書入之意敢啓傳曰知知
정조 15년
沈晉賢以成均館大司成意啓曰凡釋菜參班也有入淸齋一宿之文載在太學成典當以傳香後進去奉審承旨之所捧擧案爲準許多諸生之臨時入去不但大關士習況先捧擧案中諸人亦多不參班云爾則身則不入只呈名帖可以推知亦豈有如許士習乎昨日所捧擧案一竝勿施泮儒之事齋任其敢曰不知乎昨日入泮宮齋任問名停擧呈擧案後不參班諸生亦爲停擧可也事傳敎矣臣依下敎昨日入泮宮齋任生員金重淳爲先問名停擧呈擧案不參班生員鄭東羽李秉漢金履祚李述明安櫟權禔成稔沈翼賢等以擧案中人俱不參斑故亦爲一竝停擧之意敢啓傳曰知道不參班中若有年老如朝者分揀之尹載厚等者及衆所共知實故實病則不但在所査拔又或有入於擧案不參享班者因渠不爲首實而倖逭則其爲賢關之羞恥尤當如何然則首實者被罪欺隱者不被罪寧有如許斑駁之擧乎非不知更査處分而所顧惜者賢關之稱也特軫賜絹之意不參班儒生停擧一款姑爲勿施俾諸生知恥未必不爲敷敎之一端也
정조 15년
柳文養以成均館大司成意啓曰東廡從享先正臣文正公宋時烈位版在於文經公朴世采之右而今日釋菜時兩位位版易次故不勝驚訝問其委折則去五月東廡外月臺石築修改移還安時不能詳審有此易位之事云事係重大所當啓稟正次而時値夜深且始將事不得已卽地還奉仍爲行祀矣聖廡事體何等嚴重而初不審愼乃有無前之擧事之寒心莫此爲甚其時奉位儒生自本館今方從重施罰而伊日看審郞官亦不可無罪令該府拿問處之何如傳曰允宋文正位版之易次降置於文純之下云者雖緣不審其爲駭然莫甚於此聖廡體貌何如則焉敢若是疎忽乎奉位儒生自本館施罰輕矣與其時齋任儒生勿限年停擧後草記大司成問名施以不敍之典久任郞官之設置法意在於糾檢館中事務則聖廡位次不辨高低如許郞官將焉用哉其時入直郞官亦令該府拿問嚴處其餘竝汰去可也
정조 15년
柳文養啓曰因東廡兩位版易次事成均館草記中東廡外月臺修改移還安在於五月云而其時大司成館官捧現告以來則移還安俱在於四月矣入啓文字何等審愼而月數之錯誤大是不察揆以事體不可無警當該館堂竝推考何如傳曰允
정조 15년
柳文養以成均館大司成意啓曰本館草記批旨宋文正位版之易次降置於文純之下云者雖緣不審其爲駭然莫甚於此聖廡體貌何如則焉敢若是疎忽乎奉位儒生自本館施罰輕矣與其時齋任儒生勿限年停擧後草記事命下矣依聖敎其時齋任生員李大遠奉位生員尹載厚盧爾鈺竝勿限年停擧之意敢啓傳曰知道其中八十老儒雖曰奉板眼力豈辨細書之版面乎停擧勿論卿其施罰可也
정조 15년
辛亥八月初五日辰時上御重熙堂左副承旨入侍時左副承旨洪仁浩假注書趙台榮記事官洪樂游徐有聞以次進伏訖上命書傳敎曰禮房承旨馳詣社稷秋享大祭受香所奉審摘奸以來又命書政院請罪大司成啓辭批旨訖命退承史以次退出
정조 15년
行都承旨柳戇坐左承旨徐龍輔坐直右承旨柳文養坐直左副承旨洪仁浩坐右副承旨李翼晉坐同副承旨沈晉賢坐注書李海淸仕一員未差假注書趙台榮仕直事變假注書金履載仕
정조 15년
洪仁浩啓曰大司憲洪檢執義洪彦喆掌令崔守忱任長源持平洪克浩朴載淳牌招啓辭未下監察茶時之意敢啓傳曰知道
정조 15년
洪仁浩啓曰戶曹判書李秉模郞廳鄭華淳依下敎來待矣傳曰入侍
정조 15년
承旨前望單子入之徐龍輔落點
정조 15년
傳于沈晉賢曰同副承旨入侍
정조 15년
傳于柳文養曰昨今日氣晴霽修改之役明日足可爲之秋展謁當在同日更觀明日日氣當臨時下敎以此意令隨駕各司預爲知悉
정조 15년
傳于柳文養曰明日出宮初嚴以卯初爲之事分付
정조 15년
柳戇以司饔院監膳提調意啓曰今年長霖江水漲滿漁船不通捉鮮無路四散求覓終未貿得敢引己酉七月草記處分連日白活願以他雜魚限水退代封云而莫重供上旣不盡力待令每每猥濫白活極爲痛駭當該漁夫契貢人今方移法司照律嚴繩莫重御供將未免闕供萬萬悚懦而他雜魚有不敢擅便捧入臣惶恐待罪之意敢啓傳曰代捧勿待罪貢人分揀可也
정조 15년
左承旨徐龍輔疏曰伏以天祐我東國有大慶宗祊奠磐泰之基臣民係愛戴之誠億萬年無疆之休其自今伊始矣八域歡欣曷有其極仍伏念臣獲戾神明禍延先臣頑如木石宜死不死煢煢銜恤一縷苟存轉眄之頃星霜再周祥禫遽訖巾服如常穹壤茫茫憑依無所俯仰叫號此何人斯乃者慈覆之天臨之孔邇簪履記念至及於無似賤臣姓名二字復廁流內之案敦府天官除旨聯翩繼又有承宣特畀之命召牌儼臨臣手擎華誥且感且惶莫省所以自措也噫早夜殫竭夷險一節只知有國不知有身此先臣之終始所履而尋常戒飭于臣者也言若隔晨銘之在肺追先臣授簡之意念古人移孝之訓不俟駕屨燥濕向前卽是臣今日道理而況臣三年苫塊逖違天陛覲光一念寤寐結轖則豈敢不竭蹶趨承以伸叩謝之沈而抑臣情私實有所難强者臣本庸愚無所知識立朝近二十年小大官職之出處去就未嘗不爲臣父之所牖導今焉已矣聖恩隆摯而誰與頌祝冥途艱難而誰將指敎興言及此五內如割榮塗一步更無餘念今於喪制甫闋之餘飄靑耀紫揚揚周行理所不忍玆將悲苦之情冒瀆崇嚴之聽伏乞聖慈俯垂哀憐將臣職名亟許鐫改俾得以隨分飮啄少紓孺慕閉戶優遊歌詠聖澤不勝大願答曰省疏具悉爾其勿辭察職
정조 15년
司諫權恢疏曰伏以臣鄕曲疎闇之蹤猥蒙陶甄之澤出入臺省殆近三十年之久矣蒲柳之姿衰朽無餘狗馬之疾沈綿轉深跧伏鄕廬自分廢棄矣昨年六月國有大慶雖以沈病之身不覺竭蹶而來獲參蹈抃之列仍留京輦之下春初恩除軍資正感激盛渥强疾趨事而顚仆是懼惶仄彌切矣不自意薇垣新除遽降於本司調病之際召牌儼臨當卽趨謝而日已迫曛病亦難强以至於召命之再違縮伏旅次自頌罪戾實不知措躬之所矣蓋臣年紀已迫七旬本症轉成癃痼精神昏眩筋力澌薾少失調將時或危凜以此病情閑司漫職猶不能以自力其在朝夕獻替之任將何以趨走堪承乎玆敢略陳短章仰瀆崇嚴伏乞聖明俯垂矜憐削臣新除之職治臣逋慢之罪以勵臺風以安私分辛甚臣於乞免之章不宜贅及他說而目下一事有不容泯默者惟彼關東道臣尹師國之疏雖未得詳而揆以本事惟當直陳昏謬之罪以俟威罰之降而不此之爲乃敢肆然遊辭有若辨正者然此實難逃於聖明之洞照者也聖廟奠享禮儀莫重而彼江陵前倅臣李集斗之初不愼重恣意增減以致儒生之駭擧者已是前所未有之事爲道臣者卽當大加驚念明覈事實罪在儒生則固宜矯正以革士習罪在本倅則亦當啓聞以備遣黜而畢竟頑悖之儒雖施罰責駭妄之倅全加掩護是豈道臣按法不撓之義哉此蓋當初魚鱐之減損也已經營邑之爛熳商確無所異同故也一自繡衣之復命也道臣之罪難逭削罷之典而以聖上含垢之量又不欲道伯邑儒之竝勘於一紙以存朝廷之事體則其在道臣之道惶感如何慙恧如何而浹朔之後今始陳章抗顔無恥極口自明晏然寫去無所嚴畏此豈臣分之所敢爲哉臣謂尹師國亟施竄配之典而李集斗之勘罪亦不免失之太輕竝施竄配之典斷不可已也方今聖恩溥洽八域均霑祁寒暑雨恒軫如傷之念歲飢時癘常推若保之心至於今年水災嶺湖兩道均被恤典而獨彼逖矣明川旣降蠲恤之澤而尙不下究何也再昨年己酉水災挽古所無二千餘人命渰溺五百結田土沙汰因道臣狀聞大臣及備堂陳達筵席致祭而慰其死蠲稅而恤其生聖上之爲民施惠至矣盡矣而未及行會之前全一邑蕩減田稅身布無遺捧輸於京邸大臣又爲筵稟以爲旣來之布今若還送則徒爲邸吏輩幻弄之資終非該邑民蒙惠之實莫如輸入於戶惠廳換以庚戌條代爲蕩減則在該邑民惠一也依傳敎措辭行關於該道則昨年庚戌條在所不捧而惟彼該府使鄭宇明遽加督捧急於星火徵族侵隣鞭朴肆行沒數捧納於該府云徵此已蠲之稅欲掩愚民之目而民亦至愚而神將誰欺乎欺其民以及營門欺營門以及朝家怨謗群起傳說狼藉臣則以爲營門其敢曰不知乎贓汚之律無則已有則難貰於此類臣謂明川府使鄭宇明亟施貪汚之律而該道臣見瞞不察之罪亦不可無警咸鏡監司李文源施以罷職之典斷不可已也臣無任屛營祈懇之至答曰省疏具悉尹師國事責猶足矣李集斗事下官之故獨被勘律以跡較律律猶過矣爾之竝請竄配極爲無義矣鄭宇明事李文源事爾必過信風傳大臣擧條道伯狀啓在焉貪汚與見瞞之目可謂皮之不存爾須問于廟堂所陳諸件無論如此如彼以近日啞習能欲開口是則可尙爾其勿辭察職
정조 15년
辛亥八月初六日辰時上御宜神門貢馬頒賜入侍時行都承旨柳戇行左承旨李祖承右承旨柳文養左副承旨洪仁浩右副承旨李翼晉同副承旨沈晉賢記事官李海淸假注書趙台榮託事官洪樂游徐有聞檢校待敎沈象奎以次侍立上曰戶判及別例房郞廳待令事分付賤臣承命出傳上曰承史閣臣以次領受賜馬而拜禮除之可也戇等以次降階跪受馬訖命書傳敎曰左承旨許遞前望單子入之待下批牌招祭任命退諸臣以次退出
정조 15년
辛亥八月初六日辰時上御重熙堂右承旨同副承戶曹堂郞入侍時右承旨柳文養同副承旨沈晉賢假注書趙台榮記事官洪樂游徐有聞戶曹判書李秉模正郞鄭華淳以次進伏訖上曰昨今日氣始有夬晴之意明日又如今日太廟修改役事可以爲之矣秉模曰昨今兩日之陽曝也瓦子必當盡乾修改之役可以爲之矣上曰凳床造得幾座乎華淳曰造成二十座矣秉模曰今此日氣夬霽誠爲萬幸明日可以始役矣凳床之簡便比附階果爲懸殊先爲輸置於廟內近處乎上曰更觀夕間日氣入置可也上曰神輿爲幾座乎華淳曰只有二座矣上曰移還安之際似致遲滯矣竝與修改之時則當爲幾時耶華淳曰若費數箇時刻則似可竣事矣秉模曰北邊殿宇則落葉每堆故生草繁多此則修改時不可不掃除矣上曰唯秉模曰秋奉審時執頉者明日竝爲造備乎上曰今番係是親臨竝爲修改可也命秉模等先退命書左承旨徐龍輔疏批命書傳敎曰左承旨疏批已下牌招察任命退承史以次退出
정조 15년
都承旨徐邁修坐左承旨徐龍輔坐右承旨柳文養坐左副承旨洪仁浩坐右副承旨李翼晉坐直同副承旨沈晉賢坐直注書李海淸仕直一員未差假注書趙台榮仕事變假注書金履載仕
정조 15년
柳文養啓曰大駕詣宗廟入齋室後王大妃殿惠慶宮問安何承旨進去乎敢稟傳曰同副承旨進去
정조 15년
柳文養啓曰來十一日輪對日次矣敢稟傳曰後日次來會
정조 15년
李翼晉啓曰來十一日朝參日次矣敢稟傳曰停
정조 15년
李翼晉啓曰司僕內乘來言捲簾取稟傳曰捲三面
정조 15년
以兵曹堂上守宮望單子傳于李翼晉曰呈告參判許遞前望單子入之待下批牌招先守宮後謝恩
정조 15년
傳于徐龍輔曰承旨前望單子入之待下批牌招察任
정조 15년
傳于柳文養曰全羅都事入侍
정조 15년
以全羅監司鄭民始狀啓古今島關王廟修改畢役事傳于柳文養曰監董營校及鎭將賞加差使員陞敍擧行鎭屬及匠人邊首自本道施賞事回諭
정조 15년
以漢城府民家頹壓別單子傳于洪仁浩曰恤典卽爲題給
정조 15년
李翼晉以兵曹言啓曰兼司僕將田光羽素患痰癖之症近益添劇時月之內無望供職屢度呈狀乞遞實病旣如此則宿衛領軍之將不可久曠改差何如傳曰允
정조 15년
辛亥八月初七日卯時上詣宗廟擧動入侍時都承旨徐邁修左承旨徐龍輔右承旨柳文養左副承旨洪仁浩右副承旨李翼晉同副承旨沈晉賢記事官李海淸假注書趙台榮記事官洪樂游徐有聞檢校直閣李晩秀檢校待敎沈象奎以次隨駕上具翼善冠衮龍袍乘輿出永淸門明政門降輿乘輦敎曰戶曹判書先詣太廟役夫工匠使之整齋凳梯亦爲輸入預令排置於役處可也上曰新除授都承旨先隨駕後謝恩出駕前下敎駕出弘化門路由梨峴詣宗廟洞口降輦所降輦乘輿入廟大門詣齋殿改具冕服詣東神門外執圭入就板位行四拜禮敎曰本署提調及禮戶工堂上竝爲入來看檢役事可也仁浩承命出傳宗廟都提調蔡濟恭行禮曹判書鄭昌順戶曹判書李秉模工曹判書李𡊠以次入來上詣殿內各室奉審詣移安廳看審敎曰分付排設房以精潔布帳使之疊設可也仍詣後庭看審修改處敎曰承旨一人進詣移安廳檢飭喧聒承旨二人進詣殿內移安時倍扈神輿大祝亦於移安廳各室守護事分付可也上出西神門敎仁浩曰各室移安使守僕輩卽卽告達可也敎曰上番翰林留在西神門事畢間禁飭喧聒雜人勿許出入可也仍詣永寧殿入就板位行四拜禮詣殿內各室奉審仍詣殿瓦脫落處看審敎曰有頉只在簷端修改時工匠不必登殿宇矣秉模曰果如聖敎矣昌順曰永寧殿殿瓦脫落處修改時當有移還安節次蓋殿瓦修改匠手工役每登殿宇故其在重事體之道不得不有移還安之擧而今此殿瓦脫落處皆在簷端雖用凳梯可以修改云旣不登殿宇則不可徒循前例遽行移奉只以修改之意告由擧行移奉之節似當置之而事關典禮在所愼重敢此仰達矣上曰依爲之出擧條上敎仁浩曰役事莫重莫大所當親臨董役仍行還安祭而若行親祭便同大享且太朝祀典元無當晝行祀之禮故還安祭旣命攝儀旣行展謁之後又無無故復入之例勢將專委於有司之臣凡係修改處一一詳審無或草率了當且禁役夫喧聒之意傳于都提擧仍飭戶工禮堂郞可也上出神門釋圭還詣東神門外入小次改具翼善冠衮龍袍出就板位南向坐敎曰修改告訖各堂還安後當還宮除草及改瓦仰土等事使守僕輩這這轉達可也仁浩承命分付有頃仁浩回奏曰改瓦已盡告畢矣上曰南邊殿宇如有可合改瓦處及除草處一竝擧行事分付可也仁浩承命分付上敎別雲劍李敏輔曰京兆坐起卿果逐日赴坐耶敏輔曰然矣上曰卿之筋力比來何如敏輔曰感激恩造不辭顚仆而衰病則轉至癃痼矣今日日氣甚好無一點雲靄實由聖孝格天而然矣粵在先朝每於祀典及奉先等事克盡誠敬以臣民於乎不忘之思孰不欽歎哉我殿下今日之親臨董役以致水剌之過時自曉至午一味勞動或恐玉體有損且以役事言之當初不過數張瓦改葺數片土補缺之役而聖衷如是洞洞至於殿瓦之一竝改葺遽然爲一新之大役臣不勝萬萬欽頌而伏想聖心亦必欣幸矣少頃仁浩回奏曰南邊役事亦已告完矣上曰各室還安事言于都提擧可也仁浩承命往諭上曰各室還安一一告達而大祝及廟司各別洞屬擧行事分付可也少頃翼晉曰各室皆已還安矣上曰本署都提調入侍賤臣承命出傳宗廟都提調蔡濟恭進伏上曰日氣甚好役事順成誠萬幸矣濟恭曰禮成展謁聖孝克伸日吉辰良役事利成實由聖孝之所感而侵曉動駕勞動且多自早至午臨御殿庭親董工役區區下情實不勝欽仰之至第水剌過時不進尤爲悶迫矣上曰還安祭予欲親將而親行享禮便同大享晝行大享於禮無考故不得不攝行獻官處各別虔誠將事事分付可也上曰今則役事利成渠輩功罪相半事知守僕汰去及從末降座事一竝分揀可也上曰廟司洪大協鄭東簡入侍賤臣承命出傳大協東簡進伏上曰廟司之久任自前已爲之而今此爾等二人守令除拜前毋得遷轉凡於廟內事雖非入番之時悉心董察可也上曰後庭修掃之節禮戶工堂上留在看檢禮房承旨留在殿內還安祭畢後復命可也命書榻敎曰景慕宮秋展謁今日爲之路由館峴命濟恭退出晉賢曰寶劍侍衛何等嚴重而今日摠管之不爲須代任自離班已是可駭且況兩寶劍之一人兼捧揆以事體尤極未安當該兩摠管所當重勘而本院請推之外無他可施之罰何以爲之乎上曰爲先推考可也出擧條上詣齋殿外乘輿出廟大門詣乘輦所降輿乘輦路由梨峴詣館前路降輦步過仍乘輦詣宮大門外降輦乘輿入宮大門詣齋室改具冕服詣神門外執圭入就板位行再拜禮入廟內奉審還詣齋室改具翼善冠衮龍袍少頃乘輿出宮大門降輿乘輦詣館前路步過駕詣弘化門外命晉賢出標信解嚴入弘化門降輦乘輿入明政門永淸門還內諸臣退出
정조 15년
辛亥八月初七日未時上御重熙堂同副承旨與全羅都事入侍時同副承旨沈晉賢假注書趙台榮記事官洪樂游徐有聞全羅都事申獻朝以次進伏訖上敎獻朝曰已諭於日前辭陛諸試官而下去沿路被水民人處申明慰諭仍卽狀聞其他民瘼之可合登聞者亦以書啓復命至於試士之事不必加勉備局草記及批旨亦有下敎者悉心試取從便措處毋負今日申諭之至意可也仍命獻朝先退上曰禮房承旨入侍出榻敎賤臣承命出傳右承旨柳文養進伏上曰宗廟還安祭果已平安過行耶文養曰臣於俄者至見撤饌後入來矣上曰今日役事可謂順成矣文養曰然矣至於後庭略有修掃事禮戶工堂上同爲進詣今方看檢矣命退承史以次退出
정조 15년
都承旨徐邁修坐左承旨徐龍輔坐右承旨柳文養坐直左副承旨洪仁浩坐右副承旨李翼晉坐同副承旨沈晉賢坐直注書李海淸仕直一員未差假注書趙台榮仕事變假注書金履載仕
정조 15년
藥房提調李𡊠副提調徐邁修啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 15년
徐龍輔啓曰大司憲洪檢執義洪彦喆掌令崔守忱任長源持平洪克浩朴載淳牌招啓辭未下監察茶時之意敢啓傳曰知道
정조 15년
李翼晉啓曰副摠管李灌平安道京試官鄭東觀依下敎來待矣傳曰入侍
정조 15년
傳于徐龍輔曰左承旨入侍
정조 15년
傳于徐邁修曰發遣吏郞諸執事淸齋與否摘奸以來
정조 15년
副摠管前望單子入之李義行落點
정조 15년
以咸鏡監司李文源狀啓薦新生鰱魚限內不得封進惶恐待罪事傳于柳文養曰勿待罪事回諭
정조 15년
徐邁修以吏曹言啓曰今此景慕宮秋享大祭亞獻官以前承旨李祖承塡差亞獻官預差以前承旨李洪載塡差而時無職名令該曹口傳付軍職何如傳曰允
정조 15년
兵曹口傳政事副司直李祖承李洪載
정조 15년
徐邁修以吏曹言啓曰今此景慕宮秋享大祭及風雨雷雨祭獻官諸執事中時無職名人員令該曹口傳付軍職何如傳曰允
정조 15년
兵曹口傳政事副司直尹行元
정조 15년
吏曹參議沈煥之疏曰伏以設官擬人有國之大政也夫以人處官猶以器處物器不勝物則顚人不稱官則敗況夫銓選之地國之所重也冗散之材世之所捐也今以所捐之材倖處乎所重之地則其駭物論而壞官方爲如何哉竊伏惟殿下特軫明王記簪履之恩仍推醫師收箭芝之意蓋嘗拔臣於淵穽之中廁臣於冠裾之列俾得自效於率職任事之際而臣亦自以感激恩私圖報涓露託爲奉身奔走之義有除輒膺節次濫叨至於師儒之長而榮且僭極矣況敢望更進一步遂以銓部之佐貳猶若循序通擬而可得僥冒竊據者然乎又竊伏以殿下之聖明所以照臨群下得其本末長短於俯仰進退之間者尺寸毫髮有不能自隱者矣假使臣年壯而不病疎闇慵散本不足備數於百執事之末矧今犬馬之年衰蒲柳之身病矣雖欲振頹礪鈍得以宣力於閒司漫局猶懼不能則詎敢曰參政席而聞激揚之論裁物情而佐公平之衡乎縱或臣不自揣量徒恃寵靈彈冠拖帶恬然就列則將自敗臣身猶餘事也抑仰累聖簡非細故也百爾思量無望冒膺乃至再違召命自犯逋慢之罪伏地戰恐惟俟斧鉞之誅伏乞聖慈諒臣言之非出假飾念銓職之不可濫授先將臣新除三銓之任亟行鐫削仍治臣瀆擾之罪俾名器毋至玷汚朝綱得以振肅焉答曰省疏具悉爾其勿辭察職
정조 15년
辛亥八月初八日辰時上御誠正閣摠管京試官入侍時都承旨徐邁修右承旨柳文養右副承旨李翼晉同副承旨沈晉賢記事官李海淸洪樂游徐有聞副摠管李灌平安道京試官鄭東觀以次進伏訖上曰摠管進前可也灌進伏上曰未見卿久矣年今幾許乎灌曰今爲恰滿八十矣上曰積阻之餘得見卿面予心實用慰瀉鬢髮雖已多白顔貌猶勝於前日是亦稀貴之事也筋力精神凡百果何如耶灌曰臣之犬馬之齒已近八十年來賤疾轉益癃痼筋力精神更無餘地矣上曰眼視何如灌曰眼視則尙今不衰雖細書之文猶能看之矣上曰寢食何如灌曰一日所食能爲五合飯而寢亦善爲矣上曰向來胄筵出入怳如昨日阻隔積有年所意謂卿之筋力凡百必多衰朽今始見之筋力之尙旺顔貌之不衰實非所料若知筋力之足可登程則一番召接何至今日乎灌曰臣以無似賤品病伏鄕里自分廢棄區區寸忱徒有京闕之戀昨年陞擢之恩命寔出於夢寐之外今番摠管之新除尤是臣分外之職以臣衰朽之質豈敢有一毫承當之路而積違之餘敢擬一番現謁兼伸叩謝之忱强策賤疾僅僅入城祗肅恩命獲登前席區區欣幸之忱曷有其極乎上曰上來之後方留誰家乎灌曰臣於京中親知之人入來之後寓接於忠勳府直房爲三日矣上曰積阻今爲二十年矣卿其仰瞻可也灌仰瞻天顔訖灌曰臣年雖老矣心則不老胄筵出入如在昨日今獲仰瞻怳如胄筵時仰瞻也臣心喜悅尤難形喩矣上曰子孫爲幾許乎灌曰有養孫矣上曰卿之所存確實工夫務爲實地講說經義凡所討論誠意藹然無非嘉言故予實多資益矣積阻之餘欲爲一見特爲召接矣灌曰天佑宗祊元子誕降初度已過我東方萬億年無疆之休實基於今日八域臣民孰不歡欣蹈舞而臣之欣幸之忱尤倍他人如臣獨喜伏想智思漸長近果何如上曰果完實矣上曰近來老病何如灌曰年多之故種種危症頃刻立至僅保形骸生不如死矣上曰年至篤老烏得無病而顔色則稍勝矣灌曰以鄕廬病蟄之蹤獲登天陛昵近耿光自此以後死無餘憾榮感之極不勝欣喜顔色自然如是矣上曰鄕曲調度想不裕餘何以捱過乎灌曰農作而食亦不無艱乏之歎矣上曰上來時乘雙轎乎灌曰臣騎鬣登途仍爲入城矣上敎邁修曰分付畿營下去時以雙轎治送自本官米肉優數備送可也灌曰臣本愚迷萬不近似而受國厚恩濫蒙陞秩之恩繼承縻爵之命天恩已是罔極榮幸亦極過濫而特軫家計之艱窘至有米肉優送之敎爲念老人之難於登途又有雙轎治送之命恩意之鄭重至於此極臣之私分尤極跼蹐不知爲喩至於雙轎尤非賤身所可承當之命矣上曰摠管是宰列雙轎之騎往少無其嫌卿之胄筵出入也予之資益亦甚不少厥自伊後至今不忘而未嘗有償博之事矣以胄筵舊面幸見於今日乞言耆臣亦好事也如有陳勉之事必須詳陳可也灌曰臣素乏才能忝叨胄筵無嘉謨嘉猷之有一仰陳者況當八十之年久蟄鄕曲精神已至昏聵見識漸益魯莽實無可以仰陳之事矣上曰卿何謙讓若是雖在草野之間朝廷之得失未必無聞且或民間之疾若亦豈無可言者乎灌曰殿下自御春邸時聖學不待加勉已臻高明伏想近年以來益有日新又新之效而第孔子曰學之不講是吾憂也以孔子生知之聖豈有學之不講之理而猶以爲憂若以爲自足則非聖益聖之道也竊想殿下頻御經筵孜孜不已而燕護之暇若或有間斷之慮則恐非日日新之道伏願更加留意焉上曰卿言好矣予於御極以後果未能頻御經筵矣予自在春宮時頻開講筵卿之所知御極以後或朝講晝講則不無晉接之時而此亦屈指而可計至於三講則一無備設之時此蓋無他先朝自五十六歲以後經筵不爲頻御逮至六十六歲更御經筵風寒暑雨無日不御伊時事予有不忍盡言者卿必默會矣予無狗馬聲色之娛豈不留意於文字間工夫而近來機務又或煩劇不能頻御矣灌曰中庸曰誠者天之道也誠之者人之道也誠者實心做去之謂也誠之之道專在於保嗇精神凝靜專一若於細務上多費精神則精神多分未能專一而至於臨大事反或有厭倦之慮則是爲不誠伏願益加保嗇以爲凝靜之道焉上曰卿言儘好矣上曰卿自鄕上來雨後農形何如云耶灌曰近江之處田畓各穀間多水沈而外此高燥處則亦不至大段被損云矣上曰折長補短大體論之則何如灌曰此後則專在於日氣之如何雖難預度而以今所見言之則似爲中之上矣上曰本邑生利何如灌曰生利亦好矣上曰班戶爲幾許乎灌曰臣之所居洞內別無班戶而與完城君李義行家隔崖而居矣上曰下去之期當在何間乎灌曰入來後三日休息路憊不至大段欲爲一番入直後下去矣上曰卿須先退善爲休息可也上曰京試官進前可也東觀進伏上曰爾爲京試官亦旣屢矣今又差豈爲其試監而然蓋亦有取也如欲禁早呈有何長策乎東觀曰別無他策將欲以盡意善做毋爲早呈之意曉諭諸生矣上曰今日下去耶東觀曰然矣命京試官先退命書傳敎曰凡修改皆有定限而昨日改瓦執頉外略干罅隙處皆修葺亦與許久曬曝有間且親臨之故自下擧行或有未盡精緻今番改瓦勿用定限事分付該曹至於外墻垣修築當一從定式各別嚴飭於監役該郞等處又命書傳敎曰亞將中兼帶摠管許遞前望單子入之待下批牌招察任命退承史以次退出
정조 15년
都承旨徐邁修坐左承旨徐龍輔坐右承旨柳文養坐左副承旨洪仁浩坐直右副承旨李翼晉坐直同副承旨沈晉賢坐注書李海淸病一員未差假注書金達淳仕直趙台榮仕事變假注書金履載仕
정조 15년
洪仁浩啓曰明日聖節望闕禮習儀兩司當爲進參未肅拜呈告人員竝待開門牌招何如傳曰允
정조 15년
傳于柳文養曰左承旨馳詣景慕宮奉審摘奸以來
정조 15년
傳于柳文養曰右承旨右副承旨同副承旨分詣受香所奉審摘奸以來
정조 15년
徐邁修啓曰有司堂上李秉模漢城判尹李敏輔依下敎來待矣傳曰入侍
정조 15년
傳于徐邁修曰戶刑換房
정조 15년
注書李海淸病代以金達淳爲假注書
정조 15년
傳于柳文養曰大臣之盛陳諸條科弊固的確而早呈如自如則諸弊皆屬附庸今欲禁其早呈先從速作之謬習而救正爲最似易行大抵文體關世道治音舒而緩亂聲噍而殺近來功令之作舒乎否緩乎否噍乎否殺乎否前之數炊頃先呈今爲一吸之隙何遑致力於點洗潤色乎有國有紀綱寧或一委其放倒莫可禁自今秋大比量定先呈之時限使多士曉然知不易之制則所謂實才之易爲用者亦可若意占解視於不禁早呈以晩取爲務自有得失之著甚者如是也而士猶不信令挾券坌堵於題底圍外以待時限之至則令之不行自多士犯之豈無區別於陞黜之際監試初終場先呈時限大臣文任之臣議定劃一之式預先頒示俾知爲世道矯文體之本意
정조 15년
柳文養啓曰依下敎遣史官問議于大臣處則左議政蔡濟恭以爲科場之爭先早呈不特風習駭怪若使古之覘國者論之未必不以時運之盛衰斷之於此聖念之必欲矯革屢詢通變之策者實符於物極必反之意臣誠萬萬欽嘆而第臣忝叨承佐之任了無對揚之言便欲歸之於莫可奈何惶悚慙恧不知所措今又承量定捧券時限之敎臣於是依聖敎問之於時帶文任兩重臣則其議皆以爲定限便蓋於莫可奈何之中惟此一事或可爲禁遏之道故文任之論亦無居聖敎之外者矣臣意則前此科場亦不無限時呼呈之擧而第二作第三作之畢書於限前以待之者不知其數及其時至幸在前列者僅能納券適居後殿者亂投試券於棘圍之上其落如雨於是吏隷之偸匿券紙不知爲幾許張矣場屋之雜沓潰亂十倍有浮於不爲定限之時至今傳說誠不誣矣今若因傳敎別定時限則此與試官呼呈事體迥別雖今之士習或可有稍變舊習之道其製寫之限限以午時待未牌懸始許呈納則才敏者優優有餘雖鈍者亦將有思索裁擇之隙矣以此爲令甲每科爲式恐合事宜而至於親臨放榜之科當不準此矣臣於此別有愚見之可以附陳者今之呈券於歃水之頃者無他人無不帶得書手故也甚者未入場之前試紙不爲糊付以各張持入書手數人分而書之書了之後始乃糊幅以引刀烙其上使得堅緻此非人人之所可爲而蓋不無其人矣今若使借筆者於題下書以借筆自書者書以自書然後爲試官者於考較之際借書者雖不必盡置落科而嚴用三尺之法自書者雖晩勿咎雖略有字句之病覆蓋如曺相國之待椽吏及其榜出自書者占十之八九借書者僅能得一二則爲實才者其孰肯借書乎旣不借書則其勢自當親書旣已親書則雖賞之萬無早呈之路以臣之見不期禁而自禁之要恐無出於此矣一自借書之禁頒於內閣爲士者方有恐懼改圖之意若於此又不免乍發旋止則此後雖三令五申家說戶諭決無信從之理矣雖然徒法不能行爲試官者不能祛私雖借書者若其所知則必扶護之自書者筆體或涉生面麾以斥之則於正士習嚴場屋之道有何補益乎哉若其借書自書之抽牲以試惟在榜出後從以議之而弘文提學吳載純以爲近來科場之弊莫大於早呈不可不嚴加矯禁之道莫如量定時限昭揭令式雖至鈍之才三時之頃則可以成篇以懸題後三時爲限限前毋得呈券以爲不易之制則儒生輩豈敢犯科乎如是定式之後猶或有挾券待時之類則是不可以儒生待之別般論勘斷不容貸行之攸久似有成效云藝文提學李秉模以爲七步成章倚馬草檄歷數前古僅一二計而今之擧子以日做數十首詩賦義疑爲能事習之家也如此入於場則尤甚此風不變則許多說弊許多救弊都歸一場閑說話聖敎中欲禁早呈先矯速作誠不勝欽誦之至惟其矯速之道又在定限之如何而自前多士之終不見信者今科雖如此後科便不如此故也今若定爲令式永作金石之典初終場捧券之限皆以午時爲定行之數式年必當有效而潦率噍殺之病庶幾不期祛而自祛矣雖然積痼之士習決難責變於一科則科後諸論必曰定限之故實才盡屈將不勝其譁然而此不足恤惟在持之悠久云文任之議皆如此伏惟上裁云矣敢啓傳曰知道題之出揭自有稍早稍晏之別則以懸未牌爲先呈之時限或有掣礙之歎弘提議中題懸後限以三時之說爲便好依此定式分付禮曹載錄於科擧節目仍令京兆俄下傳敎左方開錄先定時限曉諭坊曲至於試券之各錄自書與借書左相之議雖好率入閑雜人借書者科場本有法禁現發則自可抵罪不必多出新例此一款今姑置之可也
정조 15년
以全羅監司鄭民始狀啓羅州等邑民家頹壓恤典題給事傳于徐龍輔曰各邑漂戶依日前別諭擧行至於羅州漂戶如彼其夥然尤極矜念蠲恤從最優例擧行嚴飭地方官期於斯速結構畢奠接使卽報來後狀聞下去京試官馳進漂溺處慰諭民人詳察形止面飭邑倅以來事卽令廟堂分付道伯及京試官處
정조 15년
辛亥八月初九日午時上御誠正閣有司堂上漢城判尹入侍時同副承旨沈晉賢假注書趙台榮記事官洪樂游徐有聞有司堂上李秉模漢城判尹李敏輔以次進伏訖上曰右承旨左副承旨右副承旨入侍出榻敎賤臣承命出傳右承旨柳文養左副承旨洪仁浩右副承旨李翼晉以次進伏上敎秉模等曰備局草記四條科弊中早呈之弊尤爲最甚今日如欲痛革有何方略乎卿等各陳意見可也敏輔曰臣於戊申年以承旨待罪也亦有仰達者而今日必欲夬祛科擧之許多弊端惟有面試一事自今永爲定式又令諸生擧皆自書則科場似無紛亂之弊矣上曰顧今大科殿試便同面試之規而未見其效且於先朝有二百進士面試之擧而奸弊猶自如云至於自書尤難責效矣或有優於文而拙於筆者拙於文而優於筆者難施一定之法且兄弟子姪間或有相資之事則亦何足爲怪乎大抵法自貴近始當以閣臣子姪若有冒禁者論罪家長斷不饒貸以此知悉可也敏輔曰面試與自書之法若不定行科弊終難痛革矣上曰法貴惟行寧或以難行之法遽爾議定乎予意則有他般一定之法卿等之意以爲如何雖或有實才見屈之慮先定捧券之時限限前呈券者一竝置之落科則今番雖或無大段責效一科二科永爲定式則豈無成效之可觀乎文體之舒促卽係士氣之盛衰豈非尋常可憂者耶必欲文體之一變卽予苦心凡於場屋之文俾各盡意緩思時限後呈券則似有成效卿等各陳意見可也秉模等曰定以時限則今番雖或有實才之見落永爲定式則文體必當不期變而自變矣敏輔曰顧今士習之不端雖曰難矯而賤臣所以不能無憾者竊以爲仁過於刑無以大加懲創也試自今番科場先定面試之法且嚴自書之規如有犯者斷不撓改則士習之矯救莫先於此臣則嘗欲以齊之以刑四字爲殿下誦之矣上曰刑以輔治固不可無而予則曰干戚之舞終有來格之效況乎以今世道猝然加之以刑名之治則其弊又當如何卿言雖如此而予之持難者意亦有在矣敏輔曰時囚李良會本有風病久囚可念而金吾未易備員開坐合有病囚保放之道矣上曰實病旣如此分揀放送可也其外亦有時囚乎敏輔曰只有成均郞廳朴師默矣上曰罷職放送可也出擧條命退諸臣以次退出
정조 15년
都承旨徐邁修坐左承旨徐龍輔坐直右承旨柳文養坐左副承旨洪仁浩坐右副承旨李翼晉坐同副承旨沈晉賢坐直注書李海淸仕一員未差假注書趙台榮仕直事變假注書金履載仕
정조 15년
徐邁修啓曰右承旨柳文養今日不爲仕進卽爲牌招何如傳曰允
정조 15년
洪仁浩啓曰大司憲洪檢執義洪彦喆掌令崔守忱任長源持平洪克浩朴載淳牌不進監察茶時之意敢啓傳曰知道
정조 15년
洪仁浩啓曰今日聖節望闕禮習儀兩司當爲進參而憲府則監察代行矣諫院雖無進參之員仍爲行禮之意敢啓傳曰知道
정조 15년
徐邁修啓曰臣以今日聖節望闕禮習儀進去下直之意敢啓傳曰知道
정조 15년
李翼晉啓曰備邊司郞廳來言今日賓廳日次而聖節望闕禮習儀相値不得來會云矣敢啓傳曰知道
정조 15년
備忘記濟州牧使李運彬下直長弓一張長箭一部片箭一部筒兒一箇賜給
정조 15년
以專經文臣殿講及文臣製述涼生間更稟事傳于柳文養曰專經講更待下敎製述則明日到記儒生試取時同爲設行事分付
정조 15년
傳于沈晉賢曰明日出宮門路以協陽門爲之
정조 15년
柳文養啓曰今此試官望中時無職名人令該曹口傳付軍職何如傳曰允
정조 15년
傳于徐邁修曰政官牌招開政
정조 15년
洪仁浩啓曰合辭許久闕啓事甚未安今日政新除授兩司諸臺竝待下批牌招大司憲洪檢大司諫柳誼一體牌招何如傳曰允
정조 15년
以都摠府寶劍望單子傳于李翼晉曰懸頉人許遞今日政差出待下批牌招察任
정조 15년
有政吏批判書金文淳參判朴祐源參議沈煥之進都承旨徐邁修進以李秉喆爲執義許晊爲司諫權儐崔昌國爲掌令鄭㝡成申膺祜爲持平閔師宣鄭來百爲正言李祖承爲刑曹參判尹東晩爲敦寧都正趙光存爲東部令韓永逵爲直講古今島僉使徐正祜今加嘉義將校張永豐今加嘉善以上賞加事承傳
정조 15년
兵批判書吳載純進參判柳戇入直參議尹長烈參知鄭益祚病右副承旨李翼晉進以具世勣爲副摠管申愇爲僉知金履煥爲兼司僕將金聖龜爲景福將林日尙爲守門將金昌仁爲宣沙浦僉使同知單宋復相副護軍申大顯申大順副司直李時秀閔台爀洪義浩單付再政以李致中爲都摠管黃昇源李聖圭爲副摠管
정조 15년
以執義李秉喆持平鄭㝡成司諫許晊正言鄭來百牌不進罷職傳旨傳于洪仁浩曰只推
정조 15년
沈晉賢以禮曹言啓曰卽接齊陵令所報則本陵秋夕祭享受香在於今十二日而參奉李國柱以親病受由下鄕令今方入直受香無人云在外參奉李國柱今姑改差其代卽令該曹口傳差出以爲受香進去之地何如傳曰允他官相換可也
정조 15년
吏曹口傳政事齊陵參奉李國柱敬陵參奉林淵浩相換
정조 15년
以忠淸監司朴宗岳狀啓洪州鎭逃失賊漢等退限五十日內不得捉納前營將洪龍運嚴棍十五度事傳于李翼晉曰退限百日又復愆限加棍五度以二十度決棍事回諭
정조 15년
李翼晉以都摠府言啓曰今日入直內三廳武兼禁軍及軍兵等當爲中日習射而聖節望闕禮習儀相値不得爲之之意敢啓傳曰知道
정조 15년
沈晉賢以吏曹言啓曰近來守令之請由上京者初不關由於吏曹間或有潛自往來之弊故該曹一一摘發論勘而稱以下去中間逗留者潛匿渠家無以摘發者道臣必當知之行關各道以爲區別狀聞事命下矣卽見忠淸監司朴宗岳狀啓則木川縣監金載華以省掃受由去月二十二日離發上京形止已爲移文吏曹而同縣監金載華姑未還官云矣道臣狀啓中雖云移文本曹而初不來到則必有中間委折而然故自臣曹今方行關査實而爲先探問于金載華家則今月初五日已爲下去云其初不關由於本曹而潛自去來之狀誠萬萬駭然不可以已下去置而勿論令該府拿問處之何如傳曰不爲關由及移文不傳委折令道臣査問狀聞後稟處可也
정조 15년
李翼晉以司僕寺官員以一二提調意啓曰頃因特敎濟州封進雄馬二匹雌馬二匹更爲退限歲貢封進不遠待此時可合內廐乘馬者嚴飭封進其時又或不勤依初下敎處分擧行可也事命下矣今此濟州歲貢馬上來時封進雄馬二匹雌馬二匹同爲上來故禾毛色別單書入而看審其馬匹則體樣步品孱劣特甚比諸兩次封進馬少無優劣不甚擬議於御乘屢次飭敎何等截嚴而視若尋常全不愼擇又不合於御乘如或惕念擧行則豈無可合之馬匹而致此不勤該牧使慢忽之狀尤極痛駭依初下敎當該牧使李鴻運令該府卽其地定配該牧官亦爲捉來嚴棍遠地充軍何如傳曰關問該道伯如果故犯依草記施行可也
정조 15년
李翼晉以一所巡廳言啓曰去夜三更量行巡監軍宣傳官臣柳成逵五間水門摘奸則南邊二間鎖鑰無頉而北邊三間打口則自開故卽爲更鎖之意敢啓傳曰此皆不能堅造之致令兵曹依年前關門鑰匙定式爲之可也
정조 15년
李翼晉以兵曹言啓曰今此冬至兼謝恩使一行赴燕時所把驛馬必須前期分定然後可無窘急之患應把驛馬四十四匹依前例忠淸道八匹全羅道九匹慶尙道二十匹來九月初十日京中逢點江原道四匹咸鏡道三匹同月二十日直送安州逢點之意各道監司處行移何如傳曰允
정조 15년
李翼晉以兵曹言啓曰去夜四更量五間水門守門軍來告內當夜巡邏監軍來到本門打起門鎖三間鑰鐵俱開云聞極驚駭發遣校卒使之摘奸後與入直部將眼同守直事申飭而常時不能檢飭致有城門鎖鑰之如是疎虞臣不勝惶恐守門將卒不能堅鎖之罪不可尋常處之令攸司照法重繩何如傳曰允
정조 15년
沈晉賢以兵曹言啓曰集春門北邊宮墻舊築一間外面椽木及蓋瓦缺落處今已修改矣晝察夜巡軍兵本處還入直之意分付何如傳曰允
정조 15년
沈晉賢以訓鍊都監言啓曰因兵曹草記集春門北邊宮墻舊築一間外面椽木及蓋瓦缺落處今已修改晝察夜巡廣智營軍八名還入直所將校解送之意敢啓傳曰知道
정조 15년
獻納魚錫齡疏曰伏以臣之偏母今年八十而素患虛脆之症時時發作食飮醫藥之節每多失宜仍成癃疾長臥床席雖非添劇之時氣息凜綴形神消鑠者數十年于玆矣日前猝發關格兼作風疾只聽聲音不辨顔面篤老衰敗之境添此危惡之祟目下焦遑之慮實非尋常之比臣無他兄弟孑孑單身左右扶將煎泣度日矣薇垣新除忽下於此際一違天牌已極惶懼之至一肅恩命只爲叩謝之忱而臣母之病轉益危劇實無時日起動之望臣之情私一倍焦灼實無跬步離側之道今者召牌復臨坐速違慢之辜玆敢疾聲呼籲於天地父母之前伏乞聖慈曲加矜憐遞臣所帶之職以便救護治臣瀆擾之罪以昭法紀不勝幸甚臣無任屛營祈懇之至答曰省疏具悉爾其勿辭救護母病
정조 15년
副修撰李羽晉疏曰伏以天祐宗祊慶篤元良虹渚之辰已周星海之謠咸騰綿寶鑑於萬億啓休運於千一臣民蹈忭曷有其極仍伏念人臣之積招世謗厚受君恩者從古何限而夫豈有遭罹之如臣罔極蒙被之亦如臣罔極也哉人言憯毒必欲甘心乃已惟殿下庇保之臣情危臲自速慢命之誅乃殿下涵貸之譬如上天無私於萬物而日月所照雨露所濡無非曲爲之地坑坎袵席不足形其拯拔泰山河海不足喩其高深環視七尺之躬都是再造之恩以官爲謫匪罪伊榮而造化之陶甄不遺於終始旣沛褫鞶之渥旋紆記覆之眷玉署除旨遽下於杜門跧伏之中臣惶隕感激血淚被面實不知塵土賤臣何以得此於君父矣臣之迹阻承明戀結軒陛四載于玆一覲耿光以伸犬馬之忱固臣所大願而不但魂悸聽弦念絶彈冠凡於法從之列俱被刊改之論三司已屬於鐵限一身永謝於鑾坡瞻望雲天寸心如結第念向來臺批昭如日星雖使臣自明無以加此今何敢費辭煩瀆以犯無辨之戒而若其疏中論斷有非臣子所忍聞者不得不仰首鳴號伏惟聖明哀矜而垂察焉蓋臣跡本孤寒人極蔑劣而偏蒙拔擢之私猥玷淸顯之塗觴竿告濫負乘招災理之所必至重以久叨言路一味冥全昧涉世之良方只效無禮之必逐以墻壁無依之蹤犯鋒鏑交下之場畢竟臣身之薤粉固必無幸矣果然駭機猝發毒鋒先及集千古宵小之目構一段架鑿之說極意臚列倍口詬詆直驅於不測之科一字一句罔非心骨驚寒處而最所痛冤者卽黨惡之說也臣與偉賊知面於記注之時同席於湖試之役日月旣久顔分雖熟而聲氣趨向不啻燕越之殊一資半級無藉拔援之力不過朝著間相識而已及其逆節之彰露也臣之前後聲討不止一再至於糾正擬律之錯抗論參鞫之坐斷斷血衷固不後人而抑同朝之所共知也雖以言者之急於構臣猶曰內顧戀而外聲討夫聲討之於顧戀理不可竝行況臣迷執之必欲打破窩窟鉤覈根柢者謂之外內不同者其可成說乎若臣之罪臣固自訟臣於十年三司藉手事殿下者卽懲討一事而誠未仰格矇無見識旣不能早辨霜氷逆折於奸萌未著之初又不能碎首回天顯戮於凶圖已綻之後致使戴頭之劇逆迄今偃息於每島以此罪臣臣當甘受而乃以沬飮之誠至被黨比之斥明旣慙於呂誨仇反報於建德自名汚衊已無可論竝與平生苦忱孤負無餘此臣所以撫躬自悼無面可顯直欲溘然無生者也至若爲親丐外援古證例苟係情理之切急不計家食之久近臣之陳懇乃在遞嶺邑四年後而言行不能孚人罪名反加欺天莫非臣不肖無狀仰累聖世廣孝之化下壞淸朝篤厚之風臣何足惜人孰無親而言之不偏乃至此耶噫積憂傷心怖畏成疾者正謂臣今日情事也滓穢之身不可復玷華貫窮蹙之蹤不可復蹈危機悸餘納穽懲在吹薤顧臣自修之義莫如斂迹名塗沒齒窮廬以圖息黥補劓之方曠日虛縻惶悶轉甚玆敢略暴衷懇仰瀆崇嚴伏乞聖慈天地父母亟削臣職名重勘臣負犯仍命選部勿復擧擬於政注以靖私義以謝人言不勝幸甚臣於己酉登筵之時伏承邑弊民瘼之下詢而倉卒前席覶縷是懼未免泯默而退恒抱耿結于中今以臣踪地顧何可靦若無故刺口言事而獻芹之愚忱旣不能自已詢蕘之至意終不敢仰孤略此附陳焉扶安之爲邑包邊山之四麓薄海壖者三面闔境之民非山居則浦戶而比歲以來里落凋殘十空七八以致山田太半陳荒海稅逐歲耗縮此專由於民少官多不堪侵漁之故也本縣有三鎭而黔毛格浦兩鎭在於山底竝掌松政黔毛鎭將旣管戰艦薄有聊賴爲弊稍小至於格浦徒擁鎭名初無船隻自鎭將及校卒都乏沾漑之資所以待哺者憑藉松禁之稱嚇喝山海之氓鹽盆漁艇自有定債峽村樵群亦爲常斂誅求無藝椎剝多端誠爲扶民逼骨之弊也雖以形便論之格浦則斗入海中前臨七山之洋背控兩湖之界至有行宮之設置且稱烽臺之壯觀可知爲海門要衝之重地而彼無船鎭將空手水卒焉用於緩急之秋乎黔毛鎭則由格浦緣港四十里設鎭於水盡處地是平陸距海絶遠名以海防置之戰艦者已爲乖刺之甚矣且臣曾叨嶺邑略知松弊任掌之夥多最是蠧松之一端況以一山之政付之兩鎭之屬旣滋奸竇徒貽民弊向來山木之濯濯未必不由於是也臣愚淺見莫如合兩鎭而爲一革罷格浦別將移置黔毛鎭於格浦使之臨海門而管戰船以便控扼之所且令廩食之校卒專管山麓之戢察嚴禁侵擾之弊痛革徵斂之習則若將若卒旣有所仰哺勢必不至於如前之爲邑民之愁苦可以少紓關防之疎虞可以稍變兩便之策恐無出此伏願殿下俯詢廟堂之臣亟降矯救之命焉臣無任屛營祈懇之至答曰省疏具悉疏辭下廟堂稟處爾其勿辭察職
정조 15년
辛亥八月初十日辰時上御重熙堂左承旨入侍時左承旨徐龍輔記事官李海淸洪樂游徐有聞以次進伏訖上命書傳敎曰秋到記明日爲之處所仁政殿爲之上曰抄啓文臣親試明日爲之出榻敎命退承史以次退出
정조 15년
都承旨徐邁修坐左承旨徐龍輔坐右承旨柳文養坐直左副承旨洪仁浩坐直右副承旨李翼晉坐同副承旨沈晉賢坐注書李海淸仕一員未差假注書趙台榮仕直事變假注書金履載仕
정조 15년
柳文養啓曰來十六日日次儒生殿講日次矣敢稟傳曰爲之前朔講兼行今番若有臨講不能開弦之類當停擧令大司成預爲査問俾無臨講屑越之弊事嚴飭
정조 15년
洪仁浩啓曰大司憲洪檢執義李秉喆掌令崔昌國權儐持平鄭㝡成牌招啓辭未下持平申膺祜在外監察茶時之意敢啓傳曰知道
정조 15년
李翼晉啓曰專經武臣殿講待涼生慕華館以命官試射試取可也事命下矣何以爲之敢稟傳曰雖已涼生今夏則數朔長霖似未肄業姑停
정조 15년
傳于柳文養曰入格儒生明日來待
정조 15년
以平安監司洪良浩狀啓彌串僉使梅潤文龍川府使宋益休淸北防禦使尹範敍爲先罷黜其罪狀竝令攸司稟處事傳于洪仁浩曰常時旣不能檢飭有此無端狀啓年前申飭以後道臣越俸一等龍川宣川倅赴任屬耳竝勿論當該僉使以此以彼不可仍置令兵使拿致嚴棍卽其地徒一年定配此狀啓還下送
정조 15년
以慶尙監司鄭大容狀啓星州等邑漂沒民戶區別登聞事傳于洪仁浩曰依日前傳敎擧行奠接形止卽爲狀聞事回諭
정조 15년
右參贊宋載經疏曰伏以臣衰老癃病觸事昏憒厚招人譏謗久矣臣之所帶惠民署提擧之任今過周年專不事事徒增罪戾日夕懍蹙恒切于中耳本署例有兩等取才之講試而由臣衰病廢閣是懼日者出令開講定期則醫徒中有三四喜事狡妄之輩四面干囑不勝紛紜而緣臣執滯一竝退却則末乃分明忮克譸張浮言謂之臣必然循私稱之渠不可應講倡率徒黨押銜一紙有若臚列罪過通文盟證者然其爲設計專在於沮戱也臣聞來驚駭而亦不爲信意謂此不過渠輩之私自乖爭不足深誅也故略施責罰赴衙開坐則果如所聞駭擧層生合而復散散而復合脅迫侮弄氣勢可怕到此地頭不得已罷坐此蓋設署以後所未有之變怪也噫臣雖老悖無狀豈忍有一毫循私之意於幺麽取才之間假使有循私之意渠輩何以逆知於未然之前而作此無前變怪耶此莫非臣人輕望淺年耄氣殘之致固當自反尙誰咎哉然有國之紀綱由臣而頹貽辱朝廷則極矣如此而何可抗顔於渠輩自處以提擧乎玆敢露章自效伏乞聖明俯賜諒察亟罷臣本兼所帶職名仍治臣溺職之罪以肅法綱不勝幸甚答曰省疏具悉署生事大關紀綱嚴處次令一提擧査實草記卿其勿辭行公
정조 15년
辛亥八月十一日卯時上御仁政殿抄啓文臣親試文臣製述到記儒生製述殿講入侍時都承旨徐邁修左承旨徐龍輔右承旨柳文養左副承旨洪仁浩右副承旨李翼晉同副承旨沈晉賢記事官李海淸假注書趙台榮記事官洪樂游徐有聞以次侍立上具翼善冠衮龍袍乘輿出協陽門由肅章門仁政門詣仁政殿降輿陞座上曰講試官李祖源製述試官進去出榻敎上曰文臣製述試官以到記儒生製述試官爲之出榻敎引儀唱試官以下入就位行四拜禮親試文臣製述儒生製述試官左議政蔡濟恭戶曹判書李秉模吏曹參判朴祐源行大司成李祖源吏曹參議沈煥之行副司直李晩秀李敬五徐有成儒生殿講試官知中樞府事具允鈺行副司直申應顯兵曹參判柳戇刑曹參議徐美修兵曹參議尹長烈校理尹光普副司果張錫胤以次入就位行拜禮進伏訖上曰試官不知座次如是做錯誠駭然矣仍命書榻敎曰對讀官李敬五徐有成推考濟恭進前奏曰日間聖體若何上曰一樣矣上曰下直京試官都事入侍出榻敎賤臣承命出與忠淸京試官李義鳳都事韓用鐸江原都事尹致性黃海都事柳星漢偕入進伏上曰以科事事有所下傳敎矣試官等皆見之否義鳳等曰擧皆伏覩矣上曰近來文體必欲一變故特定捧券之時限此不可不斷用一定之法雖或有實才見屈之慮限前呈券者一竝置之落科且於初試之後雖以待士之道不試面試之規學禮之講自有其規受講之際必當別般嚴飭先將此意一一曉諭諸生俾無犯科之弊且鄕儒之不文不筆而如或有入格而上京從後現發者該試官難免其責竝須知悉可也濟恭曰其所擧行之能否惟在試官之如何鄕外士習甚於京城自當悉心奉行然後可無僨事之慮矣命義鳳等退出濟恭曰聞今年北關監試試所在於鍾城而距京師恰爲二千三四百里矣都事臨期差出其辭朝之時科期只隔十八九日字以十八九日字趲二千三四百里之程其能及期固是難事而或値雨水與病故則試圍將不得設此豈成說乎今後則北關掌試都事必先期四五十日差出之意定式施行恐爲得宜故敢此仰達矣上曰依爲之出擧條上曰懸題紙入之秉模等奉紙進伏命秉模祖源書策文題命煥之書論題仍命懸題訖上曰儒生及諸文臣皆以策題應製而講經文臣獨以論題製呈事分付文養承命分付上曰科次當於便殿爲之試所承旨及試官留在收券後待令殿講試官亦須多出純通以爲比較於便殿之地可也通禮跪告禮畢仁浩曰侍衛進退自有節次而今日殿座還內時侍衛未及前列龍旗徑先離次殊涉駭然當該兵曹堂郞推考龍旗差備宣傳官所當重勘而本院請推之外無他可施之罰何以爲之乎上曰竝推考可也出擧條上乘輿出仁政門由肅章門入協陽門還內諸臣退出
정조 15년
辛亥八月十一日辰時上御春塘臺秋等試射入侍時左副承旨洪仁浩記事官李海淸洪樂游徐有聞以次侍立上具平戎服乘馬出延生門詣春塘臺降馬陞座上命大小開門三班叩頭等節次竝除之試官及宣傳官等以次行參現禮上命宣傳官權逴拿入敎曰爾以虛司果爲宣傳官則凡於軍務等事必已鍊習而今於軍禮之際全不成樣雖參下新入之人猶不敢若是況爾以參上除拜亦已久矣莫重帳殿若能惕念擧行則豈有如是之理其委折奏達可也逴曰臣愚迷所致不善擧行惶悚之極無辭可達矣上曰爾之擧行萬萬駭然所當汰去而復職屬耳故姑觀來頭擧行今姑參酌爾其知悉可也仍命拿出射訖上命應射人馬鈍手鈍凡失勢者一竝拿入敎曰予以爾等之試射春秋親臨寔出於勸課之意則爾等亦士族初不投筆則已旣爲武士之後着意肄習道理當然而今日爾等所射無形莫甚豈有如許駭然之事乎大抵鐵箭則爲業者絶無而僅有騎芻則初不能開弦今因馬鈍手鈍失勢而拔箭者雖止於五六十名大體論之則闕榜一也豈非萬萬駭然乎爾等於平日本能善射而適因馬鈍而不中者似或不無一竝出付禁軍別將後日更試又或如今日則當嚴治矣仍命拿出命退諸臣以次退出
정조 15년
辛亥八月十一日申時上御誠正閣科次入侍時左承旨徐龍輔右承旨柳文養右副承旨李翼晉同副承旨沈晉賢假注書趙台榮記事官洪樂游徐有聞親試文官製述儒生製述試官左議政蔡濟恭戶曹判書李秉模吏曹參判朴祐源行大司成李祖源吏曹參議沈煥之行副司直李晩秀李敬五徐有成殿講試官知中樞府事具允鈺行副司直申應顯兵曹參判柳戇刑曹參議徐美修兵曹參議尹長烈校理尹光普副司果張錫胤以次進伏訖上曰左副承旨入侍出榻敎賤臣承命出傳左副承旨洪仁浩進伏上曰姑未畢講則事當以黑團領入侍而講試所承旨及講試官皆以時服入侍誠駭然矣命書榻敎曰試所承旨及試官竝推考敎允鈺曰純通比較先爲應講可也幼學韓耆裕等以次進講訖上曰講試官先退榜目修正以入可也命濟恭考試儒生製述試券訖濟恭曰今此諸券無一合置於合考何以爲之乎勢將更設而取之乎上曰在前或有更設之例否濟恭曰以臣耳目所覩記未知曾有已例且故相李宗城以更設之意有所仰達而亦未施行云矣上曰於例似無更設之擧矣就其落軸中擇其稍優使之入格可也濟恭曰聖敎誠好矣濟恭更考落軸取一張以三下尹愭拆名訖又命考試抄啓文臣製述文臣試券訖上曰抄啓文臣試作稍勝於諸券矣濟恭曰比諸儒生試券果是超等之作矣命書傳敎曰秋到記殿講純通比較再次居首幼處韓耆裕製述生員尹愭竝直赴殿試殿講之次純通幼學李景運直赴會試製述之次所當一體爲之而試券無合作筵中至發更試之說壯元一人僅拈於落軸屢考之後會試直赴非所可論勿論講之次純通幼學洪宜燮權傛林重鎭金章玉柳晉亨各給二分通幼學丁載默李弘源李時鼎柳運永朴永郁李鳳羽閔文洙各給一分略粗儒生紙筆墨分等施賞濟恭曰俄聞三銓言秋夕祭官今方差出而從二品人其數無多宗廟陵園無以遵例塡差卿宰罷散人合有收敍之道故敢此仰達矣上曰敍用可也濟恭曰從二品雖命敍用亦不免苟簡云正二品通融塡差之意分付何如上曰依爲之出擧條命退諸臣以次退出
정조 15년
都承旨徐邁修坐左承旨徐龍輔坐右承旨柳文養坐直左副承旨洪仁浩坐右副承旨李翼晉坐直同副承旨沈晉賢坐注書李海淸仕一員未差假注書趙台榮仕直事變假注書崔致祜仕
정조 15년
柳文養啓曰明日聖節望闕禮依例爲之之意敢啓傳曰知道
정조 15년
傳于柳文養曰入格儒生入侍
정조 15년
金履載改差代以崔致祜爲事變假注書
정조 15년
傳于李翼晉曰此後以水原武士入內三廳者皆以白面許參事分付行首宣傳官武兼部將守門將仍令各廳載之謄錄
정조 15년
傳于李翼晉曰摠管中差祭及在外人許遞前望單子入之
정조 15년
摠管前望單子入之都摠管李灃沈豐之安春君西淸君煋副摠管申光履落點
정조 15년
以訓鍊都監操鍊單子傳于李翼晉曰爲日已久事情必當領量明日習陣時先爲取招其中或有混入或有不當遺漏而前此草記區別勿論者則不必更爲草記稟旨卿其自斷十分曖昧者先放送後草記遺漏者捉來一體勘治如是之後將官輩又忽於揆次之際者不止於決棍當回示充軍卿於行操時除前例發放以今番處分別爲約束發放可也
정조 15년
李翼晉啓曰訓鍊大將趙心泰以本營習陣明日出去矣兼帶右邊捕盜大將命召及大將牌傳令牌何以爲之敢稟傳曰仍佩往來
정조 15년
以忠淸監司朴宗岳啓本遺棄兒搜訪另飭列邑皆以無乎報來事傳于徐龍輔曰諸道則年年搜覓狀聞其數夥然而本道慢忽莫甚只以年久文書傳謄狀聞道臣推考
정조 15년
徐邁修以吏曹言啓曰今此秋夕祭宗廟各陵殿宮園墓獻官及諸執事當爲磨鍊而老病公故外實無分排之路依近例刑官司饔院官員通融塡差以入之意敢啓傳曰知道
정조 15년
沈晉賢以司僕寺官員一二提調意啓曰濟州出來後運歲貢馬二百匹內一匹船中故失七匹到中路故失實納馬一百九十二匹禾毛色別單書入之意敢啓傳曰知道
정조 15년
徐龍輔以戶曹言啓曰內需司單子慶尙道金山直指寺御筆奉安閣及梵宇頹圮處以本邑所在穀物題給修改事據判付內有本寺事體自別令道伯各別檢飭一新修補形止報來後草記之命故自巡營各別檢察一新修改後形止回移以爲草記之意行會本道卽接該道移文則修改之役今已完畢云矣敢啓傳曰知道
정조 15년
徐龍輔以賑恤廳言啓曰各部字內沿江諸處民家頹壓漂失將頹之類一依漢城府別單史官書啓備邊郞手本一一抄出區別其全頹全漂頹多頹少及漂多漂少將壓等名目秩秩開錄其中或有初因京兆所報已蒙恤典而今入於書啓手本而今入於京兆抄報者隨其疊入互相抹減先蒙頹多之典而今又全壓者則加給錢兩以準全壓之典又有始以頹少入於手本而特蒙恩敎一體蒙頹多之典者又有殘獨尤甚從其口數分三等給米者亦有因特敎從優賙恤處各其部末端別爲載錄合計前後數爻別單書入之意敢啓傳曰知道
정조 15년
李翼晉以右邊捕盜廳言啓曰本廳從事官尹恒儉身病甚重勢難察任改差何如傳曰允